RESOLUCIÓN do 15 de outubro de 2010, da Secretaría Xeral de Ordenación do Territorio e Urbanismo, sobre a aprobación definitiva do proxecto de delimitación do solo do núcleo rural de Oseira, na parroquia de Oseira, concello de San Cristovo de Cea (Ourense).
CONSELLERÍA DE MEDIO AMBIENTE, TERRITORIO E INFRAESTRUTURAS — III. OUTRAS DISPOSICIÓNS — 14/02/2011

O Concello de San Cristovo de Cea remitiu o expediente de delimitación do núcleo rural de Oseira, tramitado ao abeiro do punto 2 da disposición adicional 2ª da Lei 9/2002, do 30 de decembro, de ordenación urbanística e protección do medio rural de Galicia, en que se solicitaba a súa aprobación definitiva.
I. Antecedentes.
1. O Concello de San Cristovo de Cea non dispón de ningún instrumento de planeamento xeral municipal.
2. O expediente de delimitación do núcleo rural foi sometido ao trámite de información pública mediante a publicación de anuncios no DOG nº 94, do 20 de maio de 2010, e nos xornais La Región na data do 24 de abril de 2010 e Faro de Vigo na data do 28 de abril de 2010.
3. Consta certificación da secretaría municipal, de data 5 de agosto de 2010, en que se reflicte que no dito período non se presentaron alegacións.
4. A delimitación do núcleo rural de Oseira foi obxecto de acordo de aprobación provisional adoptado polo Concello Pleno na súa sesión do 12 de agosto de 2010.
II. Consideracións e motivación.
Logo de analizar o expediente remitido polo concello e á vista do informe subscrito pola Subdirección Xeral de Urbanismo, cómpre facer as seguintes consideracións:
1. No proxecto remitido queda xustificada a preexistencia e o recoñecemento do núcleo rural de Oseira, segundo nomenclátor de entidades de poboación da provincia de Ourense (Decreto 332/1996, do 26 de xullo).
2. Da documentación remitida dedúcese que ordenación aplicable corresponde coa relativa ao núcleo rural complexo, segundo tipoloxía dos tipos básicos de solo de núcleo rural establecidas pola LOUG no seu artigo 13º, na redacción dada pola Lei 2/2010, do 25 de marzo.
3. Diferéncianse ambos os dous tipos de solo, de núcleo rural tradicional e rural común, coas determinacións que para cada categoría establece o artigo 13º.3 c) da LOUG, sobre todo en canto ao grao de consolidación da edificación e demais determinacións.
4. O réxime xurídico aplicable aos terreos incluídos na delimitación será o establecido pola LOUG para o solo de núcleo rural. Seralle igualmente aplicable, en todo aquilo que non vulnere nin vaia contra o devandito réxime xurídico, o contido da ordenanza do solo non urbanizable de núcleo rural das vixentes normas provinciais complementarias e subsidiarias de planeamento provincial.
De acordo co punto 2 da disposición adicional segunda da LOUG (modificada pola Lei 15/2004) e a Orde do 11 de maio de 2009 sobre adscrición de órganos e delegación de competencias como consecuencia da entrada en vigor do Decreto 83/2009, do 21 de abril, polo que se fixa a estrutura orgánica dos departamentos da Xunta de Galicia, a competencia para resolver sobre a aprobación definitiva dos expedientes de delimitación de solo de núcleo rural correspóndelle á Secretaría Xeral de Ordenación do Territorio e Urbanismo.
III. Resolución.
Visto canto antecede,
RESOLVO:
Primeiro.-Aprobar definitivamente o proxecto de delimitación do solo de núcleo rural complexo de Oseira, na parroquia de Oseira, concello de San Cristovo de Cea (Ourense).
Segundo.-Notifíquese esta resolución ao concello e publíquese no Diario Oficial de Galicia.
Terceiro.-Contra esta resolución non caberá interpoñer recurso en vía administrativa, e poderase interpoñer recurso contencioso-administrativo ante a Sala do Contencioso-Administrativo do Tribunal Superior de Xustiza de Galicia, no prazo de dous meses contados desde o día seguinte ao da notificación, sen prexuízo da formulación, de ser o caso, do requirimento previo en igual prazo (artigos 44º e 46º da Lei 29/1998, do 13 de xullo, da xurisdición contencioso-administrativa.
Santiago de Compostela, 15 de outubro de 2010.
María Encarnación Rivas Díaz
Secretaria xeral de Ordenación do Territorio e Urbanismo
Ver referencia pdf "03000D008P026.PDF"